**Seychellienharakkatasku** (*Copsychus sechellarum*), aiemmalta nimeltään **seychellienharakkarastas** on erittäin uhanalainen Seychellien graniittisaarilla tavattava sieppojen heimoon kuuluva varpuslintu.

Koko ja ulkonäkö
----------------

Seychellienharakkatasku on noin 18–21 cm pitkä, ja aikuinen lintu on väritykseltään sinisenkiiltävän musta, lukuun ottamatta leveää valkoista siipijuovaa. Nokka ja koivet ovat väriltään niin ikään mustat. Nuorten lintujen höyhenistä puuttuu aikuisille tyypillinen kiilto, mutta muuten ne muistuttavat ulkonäöltään aikuisia.

Levinneisyys ja elinympäristö
-----------------------------

Seychellienharakkataskun levinneisyys on laajimmillaan käsittänyt kahdeksan Seychellien alueen saarta. 1960-luvun puolivälissä lajia tavattiin ainoastaan Frégatesaarelta. Nykyään laji pesii myös Cousin-, Cousine- ja Aridesaarilla. Laji on hävinnyt Mahélta, La Diguelta, Mariannelta, Praslinilta, South EastIslandilta sekä Alphonselta, jonne se yritettiin siirtoistuttaa. Seychellienharakkataskun alkuperäistä elinympäristöä ovat rannikkoseudun metsät. Nykyään lajia voidaan tavata ruokailemasta maan keskiosien tasangoilla, viljelyksillä ja myös puutarhoissa.

Käyttäytyminen
--------------

Lajin ravinto koostuu pääasiassa hyönteisistä. Erityisesti lintu syö torakoita. Torakkakannan tiheys on erityisen suuri graniittisaarilla verrattuna korallisaariin. Hyönteisien lisäksi seychellienharakkatasku syö myös hedelmiä ja merilinnuilta tippuvia kaloja sekä pieniä matelijoita, kuten liskoja.

Laji pesii puiden koloihin tai lehvästöihin. Pesä on kuppimainen ja naaras munii yleensä yhden, harvemmin kaksi munaa, joiden hautominen kestää noin kolme viikkoa. Pesimäkausi kestää ympäri vuoden.

Kanta ja uhat
-------------

Vuonna 1965 seychellienharakkataskuja arvioitiin olleen elossa vain noin 15 yksilöä. Suojelutoimet ja lintujen siirto muille alkoivat 1990-luvulla ja nykyään kannan koon arvioidaan olevan hieman vajaat kaksisataa yksilöä.

Kannan vähenemisen syyksi arvellaan elinympäristön vähenemistä plantaasien takia. Lisäksi saarelle levinneet kissat ja rotat ovat vähentäneet seychellienharakkataskujen määrää. Lajia saalistavat myös tornipöllöt ja seychellienharakkataskun kanssa samasta ravinnosta kilpailee pihamaina. Kantaa voivat uhata eräät bakteeriperäiset sairaudet. Ongelmana on myös koirasvaltainen sukupuolijakauma saarilla, joille lajia on yritetty kotiuttaa uudelleen. Jakauma johtuu sukukypsien naaraiden kuolemista, joiden tarkkaa syytä ei tiedetä.

Lähteet
-------

1. ↑  BirdLife International: *Copsychus sechellarum* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 13.2.2014. (englanniksi)
2. ↑  Poistetut tai muutetut lajinimet *www.birdlife.fi*.  2006. BirdLife Suomi ry.  Arkistoitu 1.2.2012. Viitattu 14.3.2012.
3. 1 2 3 4 5 6 7 8  Seychelles Magpie-robin - *Copsychus sechellarum* BirdLife International. Viitattu 10.2.2010. (englanniksi)
4. 1 2 3 4  Jussi Lehtonen: Evaluating Seychelles magpie robin habitat quality for making translocation decisions (Pro gradu-työ)  2006. Helsingin Yliopisto. Viitattu 10.2.2010. (englanniksi)
5. ↑  Adrian Skerrett: *A Checklist of the Birds of Seychelles*, s. 77. Lulu.com, 2007. ISBN 978-1-84753-074-5. Kirja Googlen teoshaussa (viitattu 10.2.2010). (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q280225
* Wikispecies: Copsychus sechellarum
* ADW: Copsychus\_sechellarum
* ARKive: copsychus-sechellarum
* Avibase: 4B41D53CE9FEF955
* BirdLife: 22709978
* CoL: Y6YL
* BOW: semrob1
* eBird: semrob1
* ECOS: 7635
* Euring: 27930
* GBIF: 2492677
* iNaturalist: 13166
* IRMNG: 10455399
* ISC: 88143
* ITIS: 202337
* IUCN: 22709978
* NCBI: 797021
* Xeno-canto: Copsychus-sechellarum

 |

 |